guvernanţa corporativă într-o serie de state membre ale uniunii europene şi statele unite ale americii


ABSTRACT
În ceea ce priveşte definirea conceptului de guvernanţă corporativă, nu există o definiţie unanim acceptată, cele mai importante clarificări terminologice fiind următoarele
:

- în accepţiunea OECD, guvernanţa corporativă reprezintă sistemul prin care companiile sunt conduse şi controlate. În mod concret, aceasta se referă la modul în care sunt împărţite drepturile şi responsabilităţile între categoriile de participanţi la activitatea firmei, cum ar fi Consiliul de administraţie, managerii, acţionarii şi alte grupuri de interes, specificând totodată cum se iau deciziile privind activitatea companiei, cum se definesc obiectivele strategice, care sunt mijloacele de atingere a lor şi cum se monitorizează performanţele financiare. 
Astfel, conceptul este văzut ca având două faţete: cea comportamentală (care se referă la modul în care interacţionează managerii unei companii, acţionarii, angajaţii, creditorii, clienţii şi furnizorii, statul şi alte grupuri de interes în cadrul strategiei generale a companiei) şi cea normativă (care se referă la setul de reglementări în care se încadrează aceste relaţii şi comportamente descrise mai sus - legea societăţilor comerciale, legea valorilor mobiliare şi a pieţelor de capital, legea falimentului, legea concurenţei, cerinţe ale cotării la bursă etc).

- Banca Mondială defineşte conducerea corporativă ca fiind un set de legi, norme, regulamente şi coduri de conduită adoptate în mod voluntar, care permit unei firme să atragă resursele umane şi materiale necesare activităţii sale şi-i oferă totodată posibilitatea de a desfăşura o activitate eficientă, care să genereze plusvaloare pe termen lung pentru acţionari, grupuri de interes şi pentru societate în ansamblu.

- A. Shleifer şi R. Vishny consideră că guvernanţa corporativă se referă la modul în care furnizorii de fonduri ai unei companii se asigură că îşi vor primi beneficiile cuvenite de pe urma investiţiei făcute.

- International Federation of Accountants (IFAC) apreciază că guvernanţa corporativă este un ansamblu de practici ale Consiliului de Administraţie şi ale managementului executiv, exercitate cu scopul de a asigura direcţiile strategice de acţiune, atingerea obiectivelor propuse, gestiunea riscurilor şi utilizarea responsabilă a resurselor financiare.
Lucrarea prezintă succint o serie de principii care se deprind din coduri şi lucrări privind guvernanţa corporativă
, care sunt aplicate în state precum Franţa, Germania, Italia, Marea Britanie şi Statele Unite ale Americii, precum şi documente adoptate de Organizaţia pentru Cooperare şi Dezvoltare Economică, Banca Central Europeană şi Bursa de Valori Bucureşti. 

1. Principiile guvernanţei financiare corporative 

Bazele primului cod de guvernanţă corporatistă au fost puse de Sir Adrian Cadbury, care a condus timp de 14 ani compania cu acelaşi nume, în calitate de preşedinte al Consiliului de Administraţie. Codul Cadbury a stat la baza elaborării Codului de conducere corporativă a Bursei de valori londoneze, conţinând principii şi reguli de bază pentru administrarea unei companii, astfel încât să se obţină eficientizarea acesteia şi înlăturarea oricărei discriminări între acţionari (persoane interesate)
. 
În opinia lui Cadbury, elementele-cheie ale guvernanţei corporatiste sunt: onestitatea, încrederea, deschiderea, orientarea spre performanţă, responsabilitatea, respectul reciproc, angajamentul faţă de organizaţie. De mare interes este şi modul în care managerii dezvoltă modele ale guvernanţei corporative şi le aliniază la sistemul de valori al companiei. În egală măsură, în procesul decizional este necesar să se ţină cont de părerea directorilor cu experienţă capabili să impună, prin atitudinea lor, respectarea unor norme care să prevină apariţia conflictelor de interes.

- Deschiderea (transparenţa) din partea companiilor reprezintă baza încre​derii care ar trebui să existe în afaceri între cei care şi-au propus ca obiectiv obţinerea succesului. Deşi transparenţa se exercită între anumite limite im​puse de mediul concurenţial, fără a încălca regulile secretului profesional, o abordare deschisă manifestată prin diseminarea şi publicarea informaţiilor, asigură eficienţa muncii, promovează un Consiliu de administraţie determi​nat şi permite accesul acţionarilor şi al altor entităţi interesate la informaţii despre companie. 
Deschiderea faţă de mediul de afaceri şi, implicit, faţă de opinia publică, reprezintă premise ale eficienţei şi stabilităţii, deoarece ascunderea situaţiilor reale şi falsificarea rezultatelor financiare sunt manevre pe termen scurt care, mai devreme sau mai târziu, vor ieşi la suprafaţă. De exemplu, companiile americane Enron şi WorldCom, care au fost subiectul unor falimente importante la începutul anilor 2000, au avut aceeaşi firmă de consultanţă şi audit, care a ascuns problemele Enron şi WorldCom, ulterior fiind desfiinţată. Auditarea se derula astfel încât să nu se piardă contractul de consultanţă. În timp ce pentru audit se încasa 1.000.000 dolari/an, pentru consultanţă onorariul era de 10.000.000 dolari/an. Pe lângă situaţia de incompatibilitate care exista, este evident că auditorii nu ar fi contrazis consultanţii, deoarece este vorba de una şi aceeaşi firmă. Deşi ambele companii înregistrau pierderi, acestea au fost trecute cu ajutorul companiei de audit la capitolul investiţii. Cu cât pierderile erau mai mari, cu atât creştea nivelul investiţiilor, inducând în eroare acţionarii, amăgiţi de informaţiile eronate lansate de firma de audit. 

- Principiul integrităţii presupune adoptarea unui comportament onest şi corespunzător din partea companiei în toate activităţile întreprinse. Integritatea devine un principiu imperativ atunci când întreprinderea întocmeşte situaţiile financiare într-o manieră onestă şi corespunzătoare realităţii. Integritatea raporturilor întocmite depinde de integritatea celor care le întocmesc şi le prezintă. De exemplu, în cazul companiei WorldCom, verificările efectuate au evidenţiat lipsa totală de integritate, deoarece suma de 3,8 miliarde de dolari, reprezentând cheltuieli operaţionale pentru ultimele cinci trimestre (ale perioadei 2001-2002), a fost înregistrată drept investiţii de capital, ceea ce a determinat o creştere a lichidităţilor şi a ratei de profitabilitate. 
- Responsabilitatea este îndatorirea efectivă a Consiliului de admi​nistraţie (board-ul) şi se manifestă prin calitatea informaţiilor furnizate ac​ţionarilor, pentru ca aceştia să îşi poată da acordul în calitate de proprie​tari asupra operaţiunilor întreprinderii, fiind la curent cu situaţia acesteia. 
Cazurile amintite anterior evidenţiază lipsa de răspundere la nivelul celor mai importante funcţii din companii, director general şi director financiar. Atât la Enron, cât şi la WorldCom anchetele efectuate au evidenţiat frauda, conspiraţia şi eliberarea de documente financiare false, cu largul concurs al conducătorilor, care au pus presiune pe raportarea de rezultate financiare favorabile. 
În timp ce WorldCom avea datorii totale de 35 miliarde dolari, din care credite bancare de rambursat în sumă totală de 2,65 miliarde dolari, valoarea de piaţă a companiei era de 160 miliarde dolari. La momentul intrării în faliment, în anul 2002, compania dispunea de active în valoare de 104 miliarde dolari. În calitate de al doilea operator de telefonie fixă din SUA, acesta asigura transportul a jumătate din traficul prin reţeaua de internet şi era unul din furnizorii de servicii de telefonie ai Pentagonului şi ai Direcţiei Federale a Aviaţiei Civile. 

La rândul său, compania Enron a dezvoltat peste 400 de tipuri de produse financiare noi, care au generat riscuri mari şi au agravat starea companiei. În calitate de vânzător de energie, compania a achiziţionat o serie de firme din cele mai diverse domenii de activitate şi s-a implicat şi în domenii fără nicio legătură cu energia, decizie care a generat pierderi uriaşe. Din cauza presiunii de a raporta rezultate favorabile, pierderile erau trecute la investiţii. Fraudele contabile au început în primul trimestru al anului 2000 şi au continuat până în anul 2001, când societatea a fost declarată falimentară, deşi anunţase că are o situaţie financiară bună. Peste 10.000 de salariaţi şi-au pierdut locul de muncă şi 20.000 de investitori au fost ruinaţi în urma falimentului. 
În practică, s-a constatat că responsabilitatea nu este clar definită nici pentru personalul executiv, nici pentru decidenţi. Capacitatea de decizie creşte pe măsură ce poziţia pe scara ierarhică se îmbunătăţeşte. Totuşi, ierarhia limitează responsabilitatea oficialilor şi îi forţează să definească valorile cu care lucrează. Acesta nu înseamnă că managerii de la nivelele medii nu iau decizii dificile. Însă pe măsură ce se avansează pe scara ierarhică creşte confruntarea cu alegerea între valori şi opţiuni concurente, conjunctură care creează o doză sporită de conflict. 

Într-o anumită măsură, se poate aprecia că specializarea şi ierarhia tind să acţioneze în comun pentru limitarea autorităţii. Astfel, specializarea limitează autoritatea de jurisdicţie (ca în formulări de tipul "Nu sunt responsabil pentru ceea ce se întâmplă în biroul/serviciul 1”). La rândul său, ierarhia limitează autoritatea managerială (ca în formulări de tipul "Nu fac eu regulile"). În consecinţă, ierarhia permite, chiar obligă factorii de conducere să definească şi să limiteze seturile de valori care încadrează activitatea subordonaţilor
. 

Prin urmare, asumarea răspunderii presupune parcurgerea mai multor etape, între care se pot remarca următoarele: 

- claritatea soluţiilor formulate de decidenţi şi, implicit, a răspunderii asumate de către aceştia, este condiţionată de buna cunoaştere a activităţilor întreprinderii şi a problemelor cu care aceasta se confruntă, inclusiv a comportamentului organizaţiei; 

- responsabilitatea trebuie să se manifeste la toate nivelurile ierarhice ale organizaţiei, începând cu cele inferioare şi terminând cu board-ul; 

În acelaşi timp, este important să existe o diviziune clară a muncii, pentru a şti ce trebuie să faci şi cui trebuie să raportezi: 

- persoana în faţa căreia răspunzi trebuie să deţină informaţii suficiente şi concrete pentru a avea o altă opinie, dacă este cazul, faţă de spusele angajaţilor, dar care să fie corect argumentată, nu doar pentru a contrazice un subaltern; 

- angajarea răspunderii este o premisă a examinării independente, cum este cazul auditului intern, pentru a evita contestarea managementului şi a deciziilor acestuia; 

- la nivelul companiei, trebuie să existe un mecanism bine intenţionat de recompensă şi sancţionare care să funcţioneze corect şi permanent. Răspunderea va fi afectată dacă se primesc aceleaşi recompense, indiferent de aportul fiecărui angajat în parte. 

2. Prevederi ale Codurilor de guvernanţă corporatistă
FRANŢA

Potrivit prevederilor enunţate în Recomandările privind guvernanţa corporativă
 din 2010, redactate de Asociaţia franceză pentru gestiune financiară (AFG), board-ul de conducere a societăţilor este un organism strategic, având un rol important în adoptarea deciziilor privind funcţionarea acesteia. Întreaga activitate a structurilor de conducere trebuie să fie guvernată de principiile transparenţei, responsabilităţii, eficacităţii şi disponibilităţii. 

Responsabilitatea şi independenţa Consiliului de administraţie implică faptul că acesta îndeplineşte în mod independent activitatea de supraveghere în ceea ce priveşte administrarea companiei. Membrii consiliului sunt responsabili pentru propria lor informare eficientă, care este necesară pentru apărarea drepturilor acţionarilor.

AFG este în favoarea principiului general al separării funcţiilor, reprezentat de
separarea funcţiei de preşedinte al consiliului de cea de preşedinte executiv sau a funcţiei de supraveghere de cea de manager. Societăţile care nu decid să pună în aplicare o astfel de separare de funcţii, ce conduce la conflicte de interese, trebuie să explice această decizie către acţionarii lor.
Codul de guvernanţă corporativă
 (2008), întocmit de Asociaţia franceză a întreprinderilor private, prevede faptul că în exercitarea atribuţiilor sale statutare, Consiliul de conducere desfăşoară o serie de activităţi precum: definirea strategiei corporaţiei, numirea directorilor executivi responsabili de gestionarea activităţii în conformitate cu această strategie, asigură separarea funcţiilor de preşedinte al Consiliului de cea de preşedinte executiv, monitorizează managementul şi asigură informarea acţionarilor şi a pieţelor.

Consiliul de administraţie reprezintă toţi acţionarii corporaţiei. Acesta răspunde  în mod colectiv pentru performanţa activităţii firmei: 
- stabileşte ordinea de zi;

- numeşte şi destituie preşedintele, directorul executiv şi directorul executiv adjunct responsabili cu gestionarea societăţii;

- supraveghează activitatea firmei;

- verifică conturile prezentate în cadrul adunării acţionarilor supuse aprobării, precum şi rapoartele privind activitatea anuală.
Nu este de dorit ca diferite grupuri de interese să aibă reprezentanţi în cadrul consiliului. 
Legislaţia franceză are o dublă caracteristică privind reprezentarea şi numirea directorilor în Consiliu. Potrivit art. 225-23 şi 225-27 din Codul comercial al Franţei, un director poate fi numit din rândul acţionarilor angajaţi în cadrul companiei, dacă acesta deţine cel puţin 3% din participaţiile la capitalul corporaţiei, existând şi varianta ca reprezentantul angajaţilor să poată participa cu drepturi depline la activitatea board-ului. 
Când o societate este controlată de un acţionar majoritar, acesta are o responsabilitate specifică faţă de ceilalţi acţionari. Acţionarul majoritar trebuie să aibă o grijă deosebită pentru a evita posibilele conflicte de interese, pentru a asigura transparenţa informaţiilor care provin de pe piaţă şi pentru a analiza toate oportunităţile de activitate ale firmei.
Fiecare Consiliu trebuie să numească o comisie de audit, care are sarcini similare cu cele ale Consiliului în domeniul verificărilor bugetare (conturi şi cheltuieli). 

Comisia de audit nu acţionează în locul Consiliului, ci este mai degrabă o extensie a Consiliului de administraţie, facilitând activitatea acestuia. Aprobarea cheltuielilor bugetare reprezintă o cerinţă importantă privind asigurarea performanţei/fiabilităţii corporaţiei. Proporţia directorilor independenţi din cadrul comisiei de audit trebuie reprezinte cel puţin două treimi din numărul total de membrii şi nu trebuie să includă nici un director executiv.
Principalele atribuţii ale Comisiei de audit sunt următoarele:

- verificarea balanţelor contabile pentru a asigura relevanţa şi coerenţa metodelor contabile utilizate în elaborarea conturilor consolidate ale corporaţiei;

-  monitorizarea procesului de pregătire şi utilizare a informaţiilor financiare;
- monitorizarea eficacităţii sistemelor de control intern şi de gestionare a riscurilor.
Comisia pentru compensare, compusă în special din directori independenţi, trebuie să sprijine Consiliul de administraţie/Consiliul de supraveghere în activitatea de remunerare şi de acordare de beneficii pentru directorii executivi. Toate deciziile finale vor fi luate de către Consiliul de administraţie sau de supraveghere. În plus, Comisia pentru compensare informează comitetul cu privire la politica de compensare care se aplică managerilor care nu sunt directori executivi ai companiei. 

Directorii independenţi au următoarele obligaţii:

- înainte de acceptarea funcţiei, directorul trebuie ia cunoştinţă de obligaţiile generale şi specifice ale postului, trebuind să cunoască statutele şi reglementările relevante, legile de funcţionare, regulile deontologice şi propriile reguli de funcţionare internă adoptate de către Consiliul de administraţie al companiei; 

- trebuie să fie acţionar şi să deţină un număr semnificativ de acţiuni. Dacă nu deţine un număr de acţiuni la momentul acceptării postului, trebuie să aplice pentru achiziţionarea de acţiuni;

- reprezintă toţi acţionarii şi trebuie să acţioneze în toate împrejurările în interesul societăţii;

- este obligat să raporteze Consiliului orice conflict de interese, actual sau potenţial şi să se abţină de la a lua parte la vot în situaţii de acest tip;
- trebuie să-şi exercite îndatoririle în timp util şi cu atenţie, trebuind să ia parte la toate şedinţele board-ului. Numărul maxim de consilii de administraţie din care poate face parte este de maxim 4;

- are obligaţia de a obţine informaţii pe care trebuie să le comunice acţionarilor;
- are obligaţia de a participa la reuniunile acţionarilor.

GERMANIA

Codul de guvernanţă corporativă
, cu modificările din anul 2010, adoptat de Comisia Guvernului cu privire la Codul de guvernanţă corporativă, clarifică obligaţiile Consiliului de administraţie şi ale celui de supraveghere pentru a asigura
funcţionarea întreprinderii, precum şi o dezvoltare durabilă a sa, în conformitate cu principiile economiei sociale de piaţă. 

Sistemul dual de conducere este prevăzut de legea germană privind societăţile pe acţiuni. 

Consiliul de administraţie este responsabil pentru gestionarea întreprinderii. Preşedintele Consiliului de administraţie coordonează activitatea acestui consiliu. 

Preşedintele Consiliului de supraveghere îi informează pe membrii Consiliului de administraţie, care sunt direct implicaţi în luarea deciziilor fundamentale pentru întreprindere. Membrii Consiliului de supraveghere sunt aleşi de către acţionari în cadrul Adunării generale.

În cazul întreprinderilor cu mai mult de 500, respectiv 2000 de angajaţi, Consiliul de supraveghere este compus din reprezentanţii angajaţilor într-o proporţie de 1/3, respectiv 1/4.

Consiliile de administraţie şi supraveghere cooperează îndeaproape în scopul dezvoltării întreprinderii, pentru asigurarea performanţei financiare a acesteia. Consiliul de administraţie coordonează aplicarea strategiei de acţiune, analizând periodic stadiul aplicării acesteia împreună cu membrii Consiliului de supraveghere.
Consiliul de administraţie informează Consiliul de supraveghere în mod regulat, fără întârziere şi exhaustiv, despre toate problemele importante ale întreprinderii privind planificarea şi desfăşurarea afacerilor, analiza situaţiilor de risc, de gestionare a riscurilor şi de conformitate. 
Sarcinile şi atribuţiile Consiliului de administraţie:

-  răspunde de gestionarea independentă a întreprinderii în interesul acesteia, luând în considerare interesele acţionarilor, angajaţilor săi şi ale altor părţi interesate;

- elaborează strategia de acţiune a întreprinderii, în cooperare cu Consiliul de supraveghere şi asigură punerea ei în aplicare;

-  asigură aplicarea normelor de drept şi a politicilor interne, precum şi respectarea acestora de către toate companiile din grup;

- asigură gestionarea adecvată a riscurilor şi a riscului de control în întreprindere. 
Toţi membrii Consiliului de administraţie trebuie să facă publice conflictele de interese, prin informarea Consiliului de supraveghere şi a celorlalţi membri ai Consiliului de administraţie. Toate tranzacţiile între întreprindere şi membrii consiliului de administraţie sau rudele acestora trebuie să se desfăşoare în conformitate cu prevederile legale în domeniu. Toate tranzacţiile importante se supun aprobării Consiliului de supraveghere.
Consiliul de administraţie are dreptul să facă publice informaţii confidenţiale legate direct de companie.

De îndată ce societatea ia cunoştinţă de faptul că o persoană dobândeşte un procent de 3, 5, 10, 15, 20, 25, 30, 50 sau 75% din drepturile de vot în cadrul companiei, prin intermediul unei achiziţii/vânzare-cumpărare sau orice alt mod, Consiliul de administraţie trebuie să facă publică această informaţie.

Acţionarii şi terţii sunt informaţi, în principal, prin Declaraţia Financiară Consolidată, acest raport financiar putând fi întocmit trimestrial. Rapoartele sunt întocmite de board-ul de conducere, cu respectarea principiilor contabile recunoscute la nivel internaţional. Declaraţiile financiare trebuie să fie examinate de audit şi Consiliul de supraveghere. Declaraţiile anuale trebuie să fie date publicităţii cu cel puţin 90 de zile înainte de încheierea anului fiscal. 
ITALIA
Potrivit Codului de guvernanţă corporativă
 (2006), redactat de Comisia pentru guvernanţă corporativă a Băncii Naţionale a Italiei, Consiliul de administraţie al companiilor are următoarele atribuţii:

- să examineze şi să aprobe planurile strategice, operaţionale şi financiare, precum şi structura corporativă a grupului din care face parte compania;
- să evalueze gradul de compatibilitate a structurii organizatorice, administrative şi contabile ale companiei şi filialelor sale, care au relevanţă strategică, astfel cum au fost stabilite de directorii generali, în special cu privire la sistemul de control intern şi gestionarea conflictelor de interese;
- să delege competenţele către directorii generali ai Comitetului executiv şi
să ia decizia de revocare a acestora din funcţii;

- să precizeze limitele competenţelor delegate, modul de exercitare a acestora, precum şi termenele, de regulă cel puţin o dată la fiecare trei luni, în care organismele în cauză trebuie să raporteze Consiliului cu privire la activităţile desfăşurate;
- să stabilească, după examinarea propunerii Comisiei speciale şi consultarea
Comisiei de conturi, remunerarea directorilor executivi şi a directorilor care sunt numiţi în anumite poziţii în cadrul companiei;

- să evalueze periodic performanţa generală a companiei, acordând o atenţie deosebită informaţiilor primite de la Comitetul executiv (atunci când este cazul) şi de la directorii generali şi să compare rezultatele obţinute cu cele planificate;
- să examineze şi să aprobe în prealabil tranzacţiile efectuate de către emitent şi filialele ei, care au un impact semnificativ asupra profitabilităţii companiei, activele şi pasivele, situaţia financiară, acordând o atenţie deosebită tranzacţiilor în care directorii deţin un interes în nume propriu sau în numele unui terţ şi, în termeni mai generali, pentru tranzacţiile cu părţi afiliate, stabilind criterii generale pentru identificarea tranzacţiilor care ar putea avea un impact semnificativ pentru companie;
- să evalueze, cel puţin o dată pe an, dimensiunea, compoziţia şi performanţa activităţii Consiliului de administraţie şi a comisiilor sale;

- să furnizeze informaţii acţionarilor.

Board-ul trebuie să fie format din directori executivi şi neexecutivi. Aceştia din urmă trebuie să-şi aducă expertiza necesară pentru luarea unor decizii echilibrate pentru companie, în special în situaţiile în care se manifestă conflicte de interese. Este necesar să se evite concentrarea mai multor funcţii în mâinile unei singure persoane.  

Un număr semnificativ de directori neexecutivi trebuie să fie independenţi, în sensul că ei trebuie să realizeze o judecată autonomă în ceea ce priveşte problemele fundamentale ale companiei.
Comisia de audit trebuie să verifice, conform sarcinilor stabilite prin lege, aplicarea corectă a criteriilor de evaluare şi a procedurilor adoptate de board pentru evaluarea independenţei membrilor săi. Rezultatul unor astfel de controale este consemnată în raportul privind guvernarea corporativă sau în raportul Comisiei de audit, care este prezentat la reuniunea acţionarilor.

Numirea directorilor trebuie să se producă în conformitate cu o procedură transparentă. Procedura trebuie să asigure, inter alia, în timp util informaţii adecvate cu privire la calificările profesionale ale candidaţilor. Listele de candidaţi pentru funcţia de director, însoţite de informaţii exhaustive asupra trăsăturilor personale şi calificările profesionale ale candidaţilor trebuie depus la sediul societăţii comerciale cu cel puţin 15 zile înainte de data fixată pentru adunarea generală a acţionarilor. Listele complete privind candidaţii trebuie să fie publicate în timp util pe site-ul de internet al emitentului.
Sistemul de control intern reprezintă un set de reguli, proceduri şi structuri organizaţionale care face posibilă gestionarea corectă a societăţii în conformitate
cu obiectivele stabilite, prin identificarea adecvată, măsurarea, gestionarea
şi monitorizarea principalelor riscuri. 

Un sistem de control intern eficient contribuie la protejarea activelor companiei, la eficientizarea tranzacţiilor de afaceri, creşterea fiabilităţii informaţiilor financiare în conformitate cu legile şi reglementările în vigoare. 

Consiliul de administraţie trebuie să evalueze nivelul de eficienţă al sistemului de control intern în raport cu caracteristicile companiei. Consiliul de administraţie se asigură că evaluările şi deciziile sale referitoare la sistemul de control intern, de aprobare a bilanţurilor şi a rapoartelor semestriale şi a relaţiilor dintre emitent şi auditorul extern sunt acceptate. În acest scop Consiliul de administraţie instituie un comitet de control intern, compus în majoritate din directorii neexecutivi. În cazul în care emitentul este controlat de o altă societate cotată la bursă, comisia de control intern este alcătuită exclusiv din administratori independenţi. Cel puţin un membru din comisie trebuie să aibă experienţă în activitatea de contabilitate sau în domeniul financiar, aceasta urmând să fie evaluată de către Consiliul de administraţie la data numirii persoanei în funcţie.

Cel mai recent document în domeniu a fost adoptat de Banca Naţională a Italiei în anul 2008
. 
În principiile generale prezentate în document se menţionează că băncile vor trebui să îşi exercite dreptul de a alege unul dintre cele trei modele de consiliu de administraţie pe baza unei aprofundate auto-evaluări, care să le permită să identifice modelul ce asigură eficienţa operaţiunilor şi eficienţa controalelor, luând în considerare costurile asociate cu adoptarea şi funcţionarea sistemului selectat. 

Băncile vor lua în considerare următoarele elemente: 
- forma de proprietate; 
- structura acţionariatului;

- activitatea pe piaţa de capital; 

- mărimea şi complexitatea operaţiunilor pe termen mediu şi lung; 

- obiectivele strategice propuse;

- structura organizatorică a grupului din care fac parte. 

Modelele cu o structură de conducere sau cu două structuri pot răspunde nevoilor băncilor care operează la un nivel semnificativ pe pieţele internaţionale, în cazul în care aceste modele sunt bine cunoscute sau aparţin unor grupuri în care sunt utilizate la scară largă.

Alegerea poate fi de asemenea afectată de factori extraordinari sau evenimente care constituie momente de discontinuitate în viaţa societăţii (de exemplu, fuziunile sau modificările de control corporativ), fără a aduce atingere strategiilor companiei pe termen lung. Băncile mai mici pot găsi că este avantajos să utilizeze un statut model şi practici organizaţionale dezvoltate cu sprijinul structurilor lor, care sunt evaluate de către Banca Italiei.

Un sistem eficient de guvernanţă corporativă, bazat pe principiul verificărilor şi bilanţurilor, implică faptul că, acolo unde supravegherea strategică şi funcţiile de conducere sunt atribuite unor organisme diferite, sarcinile şi responsabilităţile celor două structuri trebuie să fie clar identificate şi separate, trebuind să existe un responsabil care să decidă cu privire la politicile strategice ale băncii strategice şi implementarea lor de către manageri. În mod analog, este nevoie de o separare clară a sarcinilor care sunt asumate de persoanele angajate în structurile de conducere ale băncii. Această separare a rolurilor nu diminuează natura colegială a structurii respective sau implicarea tuturor membrilor săi în exercitarea sarcinilor, dar permite o configurare mai precisă a momentelor de supraveghere şi management strategic prin care structura îşi îndeplineşte sarcinile sale. În băncile mai mici, ale căror activităţi nu sunt deosebit de complexe, ideea menţionată anterior poate să nu fie pusă în aplicare, având în vedere, printre altele, contribuţia directorului general în îndeplinirea sarcinilor de management. 
Codul civil italian identifică în mod clar sarcinile şi responsabilităţile membrilor consiliului de directori şi realizează distincţia între directorii cu puteri delegate şi directorii neexecutivi. Potrivit art. 2381 C.civ. se face o distingere clară între sarcina „participă la”, care este adecvată structurii organizatorice, manageriale şi de contabilitate, fiind efectuată de către persoanele cu atribuţii delegate, şi sarcinile „de evaluare”, care în general este realizată de persoanele din Consiliul de administraţie.
Organismul de control supraveghează respectarea legilor, regulamentelor şi statutelor, gestionarea corespunzătoare a fondurilor şi gradul de compatibilitate dintre structurile organizaţionale ale băncii. Prin lege, funcţia de control este încredinţată unei comisii de audit în cadrul sistemului tradiţional de conducere şi Consiliului de supraveghere în cadrul sistemului dualist (art. 2409 alin. 8 din Codul civil). 

Având în vedere importanţa acestor sarcini, conform prevederilor art. 52 din Legea privind sistemul bancar italian se prevede o legătură funcţională între structura de audit şi autoritatea de supraveghere a băncii: organismul de control trebuie să informeze Banca Naţională, fără întârziere, de orice act sau fapt care poate constitui o neregularitate în gestionarea băncii sau care constituie o încălcare a dispoziţiilor legale în acest domeniu. 
Organismul de control este responsabil pentru supravegherea activităţii întregului sistem global de control intern. Având în vedere varietatea de funcţii ale entităţilor corporative şi a structurilor cu atribuţii de control şi de verificare a responsabilităţilor, organismul de audit trebuie să verifice eficacitatea tuturor structurilor şi funcţiilor implicate în controlul sistemului, coordonarea acestora şi să promoveze acţiuni pentru a corecta orice deficienţe şi nereguli constatate.

Organismul de audit supraveghează în mod adecvat managementul de risc şi sistemul de control. În acest scop, acesta trebuie să aibă o cunoaştere adecvată a sistemelor utilizate de către intermediar, cum funcţionează de fapt sistemul, trebuind să aibă capacitatea de a acoperi fiecare aspect al operaţiunilor companiei. O atenţie specială trebuie acordată activităţilor desfăşurate pentru determinarea necesităţilor de capital la un moment dat. 
Documentul citat conţine şi un ghid de acţiune pentru toate modelele de conducere. Dintre acestea:
a) în îndeplinirea sarcinilor sale, board-ul foloseşte organismul de control al fluxurilor de informaţii provenind de la structurile de control intern, şefii de audit intern şi ceilalţi responsabili cu atribuţii de acest gen;

b) organismul de control al societăţii-mamă trebuie să lucreze în strânsă coordonare cu organele de control ale filialelor;
c) fără a aduce atingere obligaţiei de a informa Banca Italiei, organismul de control trebuie să notifice organele de conducere despre orice deficienţe şi a nereguli constatate, putând solicita adoptarea unor măsuri corespunzătoare, pe care trebuie să le verifice ulterior;

d) organismul de control trebuie să se verifice periodic, potrivit competenţelor, funcţionarea proprie şi numărul de persoane din structură, ţinând cont de dimensiunea, complexitatea şi activităţile băncii;

e) membrii organelor de control nu pot să-şi desfăşoare activitatea în alte structuri de control decât cele ale grupului bancar, în care banca, direct sau indirect, deţine o participaţie strategică; 
f) alegerea auditorului extern trebuie să se facă după evaluarea cu atenţie a profesionalismului şi experienţei acestuia, board-ul trebuind să se asigure că acestea sunt proporţionale cu dimensiunea şi complexitatea operaţiunilor băncii;
g) trebuie să se găsească forme adecvate de coordonare între organismul de control şi auditorul extern; 

h) potrivit legii, Consiliul de supraveghere poate efectua inspecţii şi verificări în orice moment. Competenţele de control trebuie să fie exercitate astfel încât să asigure desfăşurarea eficientă a operaţiunilor băncii, în special, în cazul în care Consiliul de supraveghere are mai multe mult de şase membri;

i) membrii Consiliului de supraveghere pot solicita membrilor Consiliului de administraţie informaţii cu privire la efectuarea tranzacţiilor financiare ale companiei sau privind stabilirea procedurilor pentru exercitarea de astfel de prerogative, care nu sunt de natură să împiedice operaţiunile desfăşurate de companie;
j) cel puţin un membru al Consiliului de supraveghere trebuie să participe la şedinţele Consiliului de administraţie. O astfel de participare, care este strict legată de îndeplinirea funcţiilor de control, trebuie să fie rezervată exclusiv membrilor comisiei de control intern sau, în lipsa acesteia, persoanelor cele mai competente pentru a îndeplini respectiva funcţie, în conformitate cu standardele cerute de respectiva activitate. 

MAREA BRITANIE
Codul privind guvernanţa corporativă
, adoptat de Financial Reporting Council în iunie 2010, prevede următoarele principii:

Secţiunea A: Conducere

Fiecare companie trebuie să fie condusă de un consiliu eficace, care este un colectiv responsabil pentru succesul pe termen lung al companiei. Trebuie să existe o repartizare clară a sarcinilor la nivelul superior de conducere şi o delimitare între responsabilităţile de conducere şi cele de execuţie. Nici o persoană nu trebuie să deţină competenţe nelimitate de decizie.
Preşedintele răspunde pentru conducerea Consiliului de administraţie, iar  directorii neexecutivi trebuie să contribuie în mod constructiv la elaborarea de propuneri privind strategia firmei.

Secţiunea B: Eficacitate

Structurile de administraţie şi comisiile trebuie să aibă un echilibru adecvat între competenţe, experienţă, independenţă şi nivelul de cunoaştere al companiei, pentru a le permite să-şi îndeplinească îndatoririle şi responsabilităţile în mod eficient. Trebuie să existe o procedură formală, riguroasă şi transparentă pentru numirea de noi directori ai board-ului. Toţi directorii trebuie să aloce suficient timp pentru companie, pentru îndeplinirea responsabilităţilor în mod eficient. Board-ul trebuie să primească în timp util informaţii de o calitate corespunzătoare pentru îndeplinirea îndatoririlor care îi revin. De asemenea, trebuie să întreprindă o evaluare riguroasă, anuală, a propriilor performanţe, precum şi a comisiilor sale şi a directorilor independenţi. 
Secţiunea C: Responsabilitate

Board-ul trebuie să prezinte o evaluare echilibrată şi uşor de înţeles a companiei, a poziţiei sale şi a perspectivelor. Consiliul este responsabil pentru determinarea naturii şi amploarea riscurilor pe care este dispus să le ia în calcul pentru atingerea obiectivelor sale strategice. Board-ul trebuie să stabilească acorduri transparente privind desfăşurarea activităţii, raportarea corporativă, riscul de management, principiile de control intern şi pentru menţinerea unei relaţii corespunzătoare cu auditorul companiei.
Secţiunea D: Remunerare 

Nivelurile de remunerare trebuie să fie suficiente pentru a atrage, reţine şi motiva directori de calitate pentru desfăşurarea unei activităţi de succes a companiei, dar ar trebui să se evite o plată mai mare decât este necesar în acest scop. Remunerarea directorilor executivi trebuie să fie structurată astfel încât să recompenseze performanţa corporativă şi cea individuală. 
Secţiunea E: Relaţiile cu acţionarii

Trebuie să existe un dialog cu acţionarii, care să aibă la bază recunoaşterea reciprocă şi înţelegerea obiectivelor. Board-ul are ca responsabilitate asigurarea unui dialog satisfăcător cu acţionarii, principala pârghie fiind adunarea generală.

Statele Unite ale americii
În primii cinci ani ai secolului XXI, o chestiune delicată a dominat discuţiile structurilor de conducere ale corporaţiilor americane, ca reacţie la scandalurile ce au avut loc într-o serie de firme, cum sunt Adelphi, Enron, Tyco sau WorldCom. Directorilor li s-a cerut să acţioneze în sensul asigurării unui management de calitate, desfăşurat în cadrul normelor care sunt destinate să garanteze o raportare corectă şi transparentă a activităţii financiare a firmei.

Adoptarea de către Congres a legii Sarbanes-Oxley
, în 2002, este doar o parte dintr-un set mai larg de norme care privesc guvernarea corporativă. Sintagma de guvernanţă corporativă a devenit un subiect important de discuţie în mediul de afaceri, cel financiar şi juridic.

Structura sistemului de guvernanţă corporativă a SUA

Piaţa de schimb

În perioada anilor ‘90 a fost creat cadrul necesar înţelegerii situaţiei existente în guvernarea societăţilor americane. Companii importante din SUA au ezitant o lungă perioadă de timp să analizeze performanţele lor, în comparaţie cu concurenţi de profil din Germania, Japonia şi din alte ţări industrializate. 

Bunele practici din domeniu prevăd următoarele măsuri:

a) structura de conducere a corporaţiei are următoarele atribuţii:


- aprobarea strategiei de activitate;


- evaluarea performanţelor;


- analiza managementului;


- evaluarea de către structura de conducere a propriei activităţi.

b) crearea a trei structuri distincte:


- audit;


- compensare;


- guvernare corporativă.

c) numirea de directori independenţi

d) acordarea de salarii motivante pentru directorii independenţi.

Legea Sarbanes-Oxley a avut un impact semnificativ asupra structurilor de conducere a companiilor. A fost implementat comitetul de audit, care este format din directori independenţi şi din experţi financiari. În plus, a fost creată o structură de supraveghere publică, care are drept efect realizarea unui audit public.

Potrivit Principiilor privind consolidarea guvernării corporative pentru societăţile americane cotate la bursă
, adoptat în anul 2008 de către National Association of Corporate Directors, responsabilităţile Consiliului de administraţie sunt următoarele: 

- structurile de guvernanţă trebuie să fie concepute astfel pentru a-şi îndeplini sarcinile în mod eficient şi eficient. Consiliul de administraţie, ca mecanism central pentru supraveghere, are responsabilităţi în sistemul de guvernare corporativă, fiind mandatat de societatea civilă pentru a decide modul de organizare şi funcţionare a societăţii;

- obiectivul consiliului este crearea de valori pe termen lung pentru societate;

- acţionarii au dreptul de a alege structura de conducere a societăţii şi de a decide în problemele de importanţă majoră; 

- consiliul poate numi şi evalua proprii membrii, planifică activităţile viitoare, monitorizează activitatea societăţii, supraveghează riscurile existente, aprobă politicile şi planurile de acţiune, aprobă cheltuielile de capital, asigură transparenţa şi controlul cheltuielilor.  

Eficienţa structurilor de administraţie depinde de competenţa membrilor din consiliu, de înţelegerea rolului pe care îl are consiliul, de abilitatea persoanelor numite de a lucra împreună într-un grup deosebit de important. Structura de conducere a unei societăţi reprezintă mai mult decât suma calităţilor membrilor ce o compun. Board-ul reprezintă un mixaj de cunoştinţe, experienţe şi puncte de vedere necesare pentru luarea celei mai bune decizii.   

Consiliul de administraţie răspunde în faţa acţionarilor pentru modul de conducere şi performanţele companiei, trebuind să desfăşoare o supraveghere activă a managementului instituţiei. Responsabilitatea Consiliului este fondată pe capacitatea acestuia de a fi obiectiv şi de a se distinge de structura care asigură managementul. 

Potrivit principiilor, toate cele trei structuri de conducere (audit, compensare şi guvernare corporativă) trebuie să fie absolut independente. Decizia cu privire la forma de conducere trebuie să fie independentă, fiind luată de către directori independenţi. 

Integritatea, etica, responsabilitatea şi rolul unei firme în societate sunt fundamentale în relaţiile cu clienţii pe termen lung. Nu în ultimul rând, board-ul joacă un rol important în crearea unei culturi a corporaţiilor. 

În mediul de afaceri de astăzi, care este deosebit de dinamic şi volatil, o provocare majoră pentru consiliile de administraţie este aceea de a dezvolta priorităţile corporative şi propriile puncte de vedere pentru atingerea succesului companiilor. 

Acţionarii au un interes legitim în guvernarea companiilor lor. Rolul fundamental al acţionarilor în guvernarea corporativă este acela de a alege directori capabili să asigure managementul performant al societăţii. Structura de conducere trebuie să analizeze cu atenţie propunerile acţionarilor. 

În lucrarea Declaraţii politice privind guvernarea corporativă (2007)
, elaborat de TIAA-CREF Individual & Institutional Services, atribuţiile structurilor de conducere ale companiilor trebuie să fie următoarele:
- monitorizarea şi supravegherea activităţii 

În îndeplinirea obligaţiei sale de a monitoriza gestionarea activităţii corporaţiei, consiliul trebuie să aibă în vedere: 

(1) să fie un model de integritate pentru a inspira o cultură de comportament responsabil şi standarde etice înalte; 

(2) să se asigure că resursele corporative sunt utilizate numai pentru scopuri de afaceri licite; 

(3) trebuie să beneficieze de un mandat de control intern puternic pentru a evita conflictele de interese, trebuie să promoveze asumarea responsabilităţii fiscale, în conformitate cu prevederile legile; 

(4) să pună în aplicare procedurile specifice pentru a se asigura că este informat rapid despre orice încălcări ale standardelor corporative; 

(5) prin intermediul Comitetului de audit, să se angajeze direct în selectarea şi supravegherea firmelor de audit extern;  

(6) să dezvolte, să prezinte şi să aplice o manieră clară de conducere, precum şi un set semnificativ de principii de guvernanţă corporativă.

- planificarea strategică de afaceri 

Board-ul trebuie să participe la elaborarea planului de afaceri al companiei şi să se angajeze în revizuirea anuală a strategiei de management. Consiliul de administraţie trebuie să monitorizeze performanţa şi conducerea strategică a companiei.

- selectarea directorului executiv al companiei, evaluarea activităţii acestuia şi planificarea în domeniul resurselor umane 

 Una dintre cele mai importante sarcini ale Consiliului este reprezentată de selectarea directorului executiv al companiei (CEO), evaluarea activităţii acestuia şi planificarea în domeniul resurselor umane. Board-ul trebuie să evalueze continuu activitatea CEO şi să asigure continuitatea conducerii companiei.

- politica de capital

 Politica de capital trebuie să stabilească limite clare cu privire la numărul de acţiuni care urmează să fie utilizate în activitatea la bursă a societăţii.

Organizarea şi funcţionarea Consiliului

- alegerea directorilor care fac parte din consiliul de administraţie se realizează anual;

- dimensiunea numerică a consiliilor se realizează în funcţie de mărimea societăţii;

- sesiunile de lucru se realizează periodic pentru analiza activităţii CEO şi a performanţelor companiei;

- evaluarea membrilor consiliului se face conform propriilor criterii stabilite prin procedură standard; 

- aplicarea unor politici specifice de personal, precum şi de răspundere pentru activitatea desfăşurată;

 
- directorul executiv trebuie să fie independent, să protejeze interesele acţionarilor, să asigure desfăşurarea performantă a companiei;

- Comitetul de remunerare, compus din directori independenţi, este responsabil pentru supravegherea activităţii de acordare de compensaţii şi beneficii;

- Comitetul de audit supervizează registrele contabile ale societăţii, asigurând practica de gestionare a riscurilor. Comitetul de Audit funcţionează în strânsă cooperare cu Board-ul, structura de management, auditori independenţi şi auditorii interni. 

3. ALTE PREVEDERI ÎN DOMENIU

3.1. CODUL DE GUVERNANŢĂ CORPORATIVĂ AL BURSEI DE VALORI BUCUREŞTI

Societăţile comerciale (emitenţii) tranzacţionate pe piaţa reglementată a Bursei de Valori Bucureşti (BVB) vor adopta şi se vor conforma, în mod voluntar, cu prevederile Codului de Guvernanţă Corporativă (CGC). Societăţile comerciale tranzacţionate pe piaţa reglementată a BVB care decid adoptarea totală sau parţială a acestui Cod vor transmite BVB, anual, o Declaraţie de conformare sau neconformare cu prevederile CGC, care va conţine informaţii privind recomandările CGC implementate în mod efectiv de către acestea şi modalitatea de implementare. 

În cazul în care principiile şi criteriile Codului conţin recomandări referitoare la emitenţi, administratori, auditori, acţionari sau alte structuri ale acestora, societăţile comerciale tranzacţionate pe piaţa reglementată a BVB vor raporta informaţii precise, corecte, concise şi uşor de înţeles asupra modalităţii în care recomandările respective au fost implementate, în mod concret, în perioada la care se referă Declaraţia anuală.

În cazul în care emitenţii nu implementează, total sau parţial, una sau mai multe recomandări ale Codului, aceştia vor furniza informaţii adecvate cu privire la motivele conformării parţiale sau neconformării totale cu respectivele recomandări. Deşi Codul este predominant destinat societăţilor comerciale tranzacţionate pe piaţa reglementată a BVB, acest fapt nu împiedică alte societăţi comerciale să-i adopte principiile şi să le urmeze într-o manieră adecvată. 
Codul prezent cuprinde unele recomandări care sunt prevederi obligatorii ale unor acte normative din România (Legea nr. 31/1990, cu modificările ulterioare, Legea nr. 82/1991, cu modificările ulterioare, Legea nr. 297/2004, cu modificările ulterioare, etc.).

DREPTURILE ACŢIONARILOR

Principiul I - Societăţile comerciale tranzacţionate pe piaţa reglementată a BVB au obligaţia de a respecta drepturile acţionarilor lor şi de a le asigura acestora un tratament echitabil.

Principiul II - Societăţile comerciale tranzacţionate pe piaţa reglementată a BVB vor depune toate eforturile pentru a realiza o comunicare efectivă şi activă cu acţionarii lor.

ROLUL ŞI OBLIGAŢIILE CONSILIULUI DE ADMINISTRAŢIE

Principiul III - Societăţile comerciale admise la tranzacţionare pe piaţa reglementată a BVB sunt conduse de un Consiliu de Administraţie care se întruneşte la intervale regulate şi adoptă decizii care îi permit să îşi îndeplinească atribuţiile de o manieră efectivă şi eficientă.

Principiul IV - Consiliul de Administraţie al unei societăţi comerciale admise la tranzacţionare pe piaţa reglementată a BVB va fi ţinut responsabil pentru conducerea societăţii. Acesta va acţiona în interesul societăţii şi va proteja interesele generale ale acţionarilor acesteia prin asigurarea unei dezvoltări sustenabile a societăţii comerciale respective. CA va funcţiona ca un organism colectiv, pe baza unei informări corecte şi complete.

STRUCTURA CONSILIULUI DE ADMINISTRAŢIE

Principiul V - Structura Consiliului de Administraţie al unei societăţi comerciale admise la tranzacţionare pe piaţa reglementată a BVB va asigura un echilibru între membrii executivi şi neexecutivi (şi în mod deosebit administratorii neexecutivi independenţi) astfel încât nicio persoană sau grup restrâns de persoane să poată domina procesul decizional al CA.

Principiul VI - Un număr corespunzător de membri CA vor fi administratori independenţi, în sensul că aceştia nu au sau nu au avut recent, direct sau indirect, nicio relaţie de afaceri cu emitentul sau persoane implicate cu acesta, de o asemenea importanţă încât să le influenţeze obiectivitatea opiniilor.

Principiul VII - Consiliul de Administraţie are un număr de membri care garantează eficienţa capacităţii sale de a supraveghea, analiza şi evalua activitatea directorilor executivi, precum şi tratamentul echitabil al acţionarilor.

NUMIREA MEMBRILOR CONSILIULUI DE ADMINISTRAŢIE

Principiul VIII - Numirea membrilor Consilului de Administraţie se va constitui într-o procedură oficială, riguroasă şi transparentă. Această procedură va stabili criterii obiective şi va asigura informaţii adecvate periodice asupra calificării personale şi profesionale a candidaţilor.

Principiul IX - Consiliul de Administraţie va evalua dacă este posibilă alcatuirea unui Comitet de nominalizare, format din membrii săi, alcătuit, în principal, din administratori independenţi.
REMUNERAREA MEMBRILOR CONSILIULUI DE ADMINISTRAŢIE

Principiul X - Societăţile comerciale tranzacţionate pe piaţa reglementată a BVB se vor asigura de serviciile unor administratori şi directori executivi de bună calitate printr-o politică de remunerare corespunzătoare, compatibilă cu strategia şi interesele pe termen lung ale acestor societăţi.

TRANSPARENŢA, RAPORTAREA FINANCIARĂ, CONTROLUL INTERN ŞI ADMINISTRAREA RISCULUI 
Principiul XI - Structurile de guvernanţă corporativă, instituite în societăţile comerciale tranzacţionate pe piaţa reglementată a BVB, trebuie să asigure  efectuarea unei raportări periodice şi adecvate asupra tuturor evenimentelor importante referitoare la societate, inclusiv situaţia financiară, performanţa,  proprietatea şi conducerea acesteia.

Principiul XII - Consiliul de Administraţie va adopta reguli stricte, menite să protejeze intersele societăţii, în domeniile raportării financiare, controlului intern şi administrării riscului.
CONFLICTUL DE INTERESE ŞI TRANZACŢIILE CU PERSOANE IMPLICATE (TRANZACŢIILE CU SINE)

Principiul XIII - Consiliul de Administraţie va adopta soluţii operaţionale corespunzatoare pentru a facilita identificarea şi soluţionarea adecvată a situaţiilor în care un administrator are un interes material în nume propriu sau în numele unor terţi.

Principiul XIV - Membrii Consiliului de Administraţie vor lua decizii în interesul societăţii şi nu vor lua parte la dezbaterile sau deciziile care crează un conflict între interesele lor personale şi cele ale societăţii sau ale unor filiale controlate de societate.

Principiul XV - Consiliul de Administraţie va stabili, după consultarea cu  structurile de control intern, proceduri de aprobare şi implementare pentru tranzacţiile încheiate de emitent, sau subsidiarele acestuia, cu părţile implicate.
REGIMUL INFORMAŢIEI CORPORATIVE

Principiul XVI - Administratorii şi directorii vor păstra confidenţialitatea documentelor şi informaţiilor primite pe perioada mandatului lor şi se vor conforma cu procedura adoptată de emitent privind circuitul intern şi dezvăluirea către terţi a respectivelor documente şi informaţii.

RESPONSABILITATEA SOCIALĂ A CORPORAŢIEI 
Principiul XVII - Structurile de guvernanţă corporativă trebuie să recunoască drepturile legale ale persoanelor interesate - acţionari - şi să încurajeze cooperarea între societatea comercială şi acestea în crearea prosperităţii, locurilor de muncă şi sustenabilităţii unor întreprinderi solide din punct de vedere financiar.
STRUCTURI DE GUVERNANŢĂ CORPORATIVĂ
Principiul XVIII - Societăţile comerciale tranzacţionate pe piaţa reglementată a BVB vor adopta structuri clare şi transparente de guvernanţă corporativă pe care le vor dezvălui în mod adecvat publicului larg.
SISTEMUL DUAL SI UNITAR DE CONDUCERE SI CONTROL

Principiul XIX - În cazul în care se adoptă un sistem de conducere şi control dual sau unitar, articolele de mai sus se aplică în mod corespunzător, adaptând prevederile unitare la sistemul adoptat, în deplină concordanţă cu obiectivele unei bune guvernanţe corporative, transparenţei informaţiei şi protecţiei investitorilor şi a pieţei, urmărite de Cod şi în conformitate cu prezentul articol.
3.2. Banca Central Europeană

Niveluri de control

Pe lângă organele de decizie, guvernanţa corporativă a BCE presupune mai multe niveluri de control, atât extern, cât şi intern. 

Controlul extern 

-  Auditori externi şi Curtea de Conturi Europeană.
Controlul intern 

- Auditul intern;
- Structura de control intern;
- Cadrul etic;
- Autoritatea bugetară;
- Responsabilul cu protecţia datelor;
- Prevenirea fraudei în cadrul BCE şi regulile privind investigaţiile OLAF;
- Comitetul auditorilor interni.
Niveluri de control extern

Statutul prevede două niveluri: 

- auditorii externi;

- Curtea de Conturi Europeană.

Auditorii externi auditează conturile anuale ale BCE (art. 27.1 din Statutul SEBC). Curtea de Conturi Europeană examinează eficienţa administrării BCE (art. 27.2) 
. 

Niveluri de control intern

- Auditul intern

Direcţia audit intern funcţionează sub responsabilitatea directă a Comitetului executiv. Mandatul Direcţiei audit intern este definit în Carta de audit a BCE, aprobată de Comitetul executiv (astfel cum a fost modificată la data de 31 iulie 2007)
.  Carta are la bază standarde profesionale aplicabile la nivel internaţional, în special pe cele ale Institutului auditorilor interni (Institute of Internal Auditors – IIA). 
- Structura de control intern 

Structura de control intern a BCE se bazează pe o abordare funcţională. Fiecare unitate organizaţională (serviciu, direcţie sau direcţie generală) răspunde de propriul control intern şi de propria eficienţă. În acest scop, unităţile implementează un set de proceduri de control operaţional în domeniul de responsabilitate respectiv. Astfel, a fost elaborat un set de reguli şi proceduri al cărui scop este de a evita ca informaţii cu caracter intern provenind, de exemplu, de la unităţile responsabile de aplicarea politicii monetare să ajungă la cele care se ocupă de administrarea rezervelor externe şi a portofoliului de fonduri proprii ale BCE. 

Pe lângă aceste controale, anumite unităţi organizaţionale oferă consultanţă şi înaintează propuneri Comitetului executiv pe probleme specifice de control la nivel orizontal. 

Cadrul etic

Un nou şi cuprinzător cadru etic destinat membrilor personalului BCE a intrat în vigoare la data de 1 aprilie 2010. Cadrul cuprinde orientări şi stabileşte convenţii, standarde şi valori de referinţă de natură etică. Toţi membrii personalului au obligaţia de a menţine standarde înalte de conduită etică profesională în îndeplinirea atribuţiilor care le revin în cadrul instituţiei, precum şi în relaţiile lor cu băncile centrale naţionale, autorităţile publice, participanţii pe piaţă, reprezentanţii mass-media şi publicul larg. 

De asemenea, membrii Comitetului executiv al BCE s-au angajat să respecte, alături de Codul suplimentar de criterii etice pe care l-au adoptat, principiile stabilite în cadrul etic destinat membrilor personalului. 

Membrii Consiliului guvernatorilor BCE aderă la un Cod de conduită propriu, care reflectă responsabilitatea acestora de a apăra integritatea şi reputaţia Sistemului European al Băncilor Centrale (SEBC) şi ale BCE şi de a menţine eficienţa operaţională a acesteia din urmă. 

Pentru detalii, a se vedea: - Regulamentul BCE privind personalul referitoare la cadrul etic JO C 104, 23.4.2010
; - Codul de conduită pentru membrii Consiliului guvernatorilor, JO C 123, 24.5.2002
; - Codul suplimentar de criterii etice pentru membrii Consiliului executiv al BCE, JO C 104, 23.4.2010
,
 

- Procedura de evaluare a conformităţii şi consilierul pe probleme de etică 

Comitetul executiv a numit un consilier pe probleme de etică. În calitatea sa de înaltă autoritate obiectivă şi imparţială, acesta oferă orientare membrilor personalului BCE în orice chestiune legată de respectarea de către aceştia a cadrului etic al BCE. 

- Autoritatea bugetară

Consiliul guvernatorilor îndeplineşte rolul de autoritate bugetară a BCE. Acesta adoptă bugetul BCE, la propunerea Comitetului executiv. În plus, Consiliul guvernatorilor este asistat de Comitetul pentru buget în chestiunile legate de bugetul BCE. 

- Responsabilul cu protecţia datelor 

În conformitate cu Regulamentul (CE) nr. 45/2001 al Parlamentului European şi al Consiliului, Comitetul executiv a numit un funcţionar responsabil cu protecţia datelor, cu începere de la 1 ianuarie 2002. 

- Prevenirea fraudei în cadrul BCE şi regulile aplicabile investigaţiilor OLAF

• Măsuri antifraudă la nivelul UE 

În anul 1999, Parlamentul European şi Consiliul UE au adoptat Regulamentul (CE) nr. 1073/1999 privind investigaţiile efectuate de Oficiul European de Luptă Antifraudă („Regulamentul OLAF”) în scopul întăririi măsurilor de combatere a fraudei, a corupţiei şi a altor activităţi ilegale care aduc prejudicii intereselor financiare ale Comunităţilor Europene. Regulamentul prevede, în principal, efectuarea de investigaţii interne de către OLAF în cazul unor suspiciuni de fraudă la nivelul instituţiilor, organismelor, oficiilor şi agenţiilor Comunităţii. 

•  Măsuri antifraudă la nivelul BCE

Decizia BCE privind regulile aplicabile investigaţiilor OLAF – Consiliul guvernatorilor Băncii Centrale Europene a adoptat, la data de 3 iunie 2004, Decizia (BCE/2004/11) privind modalităţile şi condiţiile aplicabile investigaţiilor efectuate de Oficiul European Antifraudă în cadrul Băncii Centrale Europene, în materie de prevenire a fraudei, corupţiei şi a altor activităţi ilegale care afectează interesele financiare ale Comunităţilor Europene şi de modificare a condiţiilor de angajare a personalului Băncii Centrale Europene, care a intrat în vigoare la 1 iulie 2004. 

• Măsurile antifraudă aplicate anterior de BCE

Deşi a admis necesitatea unor măsuri ferme de prevenire a fraudei, Consiliul guvernatorilor a considerat că poziţia independentă a BCE şi misiunile prevăzute de Statut au împiedicat aplicarea Regulamentului OLAF în cadrul BCE. În schimb, acesta a adoptat un document separat, respectiv Decizia BCE din 7 octombrie 1999 privind prevenirea fraudei (BCE/1999/5), care prevedea introducerea unui sistem antifraudă cuprinzător, aflat sub controlul ultim al unui Comitet antifraudă independent. 

Comisia Europeană, susţinută de Regatul Ţărilor de Jos, Parlamentul European şi Consiliul UE, a contestat această poziţie (cauza C-11/00). La data de 10 iulie 2003, Curtea Europeană de Justiţie s-a pronunţat asupra cererilor formulate de părţi, anulând Decizia BCE/1999/5. 

Hotărârea Curţii a plasat în mod clar BCE „în cadrul Comunităţii”, arătând totodată că intenţia legislatorului a fost aceea de a asigura BCE condiţiile necesare îndeplinirii în mod independent a misiunilor conferite. Cu toate acestea, Curtea Europeană de Justiţie a decis că această independenţă nu poate avea drept consecinţă separarea totală a BCE de Comunitatea Europeană şi exceptarea acesteia de la aplicarea tuturor regulilor prevăzute de legislaţia comunitară. Această hotărâre este în concordanţă cu abordarea BCE. Aplicarea Regulamentului OLAF nu trebuie să aducă atingere independenţei BCE în îndeplinirea misiunilor sale. 

- Comitetul auditorilor interni

Comitetul auditorilor interni are responsabilitatea desfăşurării misiunilor de audit în temeiul unui mandat acordat de Consiliul guvernatorilor. Politica de audit a SEBC
 a fost stabilită de Consiliul guvernatorilor în scopul realizării auditului proiectelor comune şi al sistemelor operaţionale comune la nivelul SEBC. Aceste misiuni de audit sunt coordonate în cadrul Comitetului auditorilor interni. 

3.3. Organizaţia pentru Cooperare şi Dezvoltare Economică
Principiile guvernanţei corporative sunt menite să sprijine activitatea guvernelor statelor membre OECD
, dar şi ale ţărilor care nu sunt membre ale organizaţiei, în eforturile lor de a evalua şi îmbunătăţi cadrul legal  pentru guvernarea corporativă şi să ofere îndrumare şi sugestii pentru bursele de valori, investitori, corporaţii şi alte părţi care au un rol în procesul de dezvoltare al ţării respective.
Principiile se concentrează pe companiile financiare şi nefinanciare tranzacţionate la burse. Cu toate acestea, în măsura în care sunt aplicabile, acestea ar putea fi, de asemenea, un instrument util pentru îmbunătăţirea guvernanţei corporative pentru toate firmele private sau de stat.
Principiile reprezintă o bază comună pe care OCDE le consideră esenţiale pentru dezvoltarea unor bune practici de guvernare. Ele sunt destinate să fie concise, uşor de înţeles şi accesibile comunităţii internaţionale. Aceste principii nu sunt destinate să reprezinte un substitut pentru guvern, structuri semi-guvernamentale sau care îşi desfăşoară activitatea în sectorul privat. Guvernarea corporatistă este doar o parte din contextul economic mai mare în care firmele operează, ce include, de exemplu, politicile macroeconomice şi gradul de concurenţă de pe pieţele de produse. 
În accepţiunea Organizaţiei pentru Cooperare şi Dezvoltare Economică,  guvernanţa corporativă reprezintă sistemul prin care companiile sunt conduse şi controlate. În anul 1999 au fost aprobate Principiile OECD privind administrarea corporaţiilor, care sunt astăzi recunoscute ca unul dintre cei 12 piloni de bază ai stabilităţii financiare internaţionale şi care au servit ca punct de referinţă în realizarea unei colecţii de coduri naţionale privind guvernanţa corporativă.
Aceste principii se referă la: drepturile acţionarilor şi protejarea acestora, tratamentul echitabil al tuturor acţionarilor, inclusiv al celor minoritari si străini, rolul şi drepturile celor interesaţi, transparenţa informaţiilor şi diseminarea lor promptă,  responsabilităţile Consiliului de administraţie şi ale conducerii executive. 
Printre cele mai importante beneficii ale implementării unor standarde înalte de administrare a companiilor se numără: utilizarea eficientă a resurselor, scăderea costului capitalului pentru firme, creşterea încrederii investitorilor datorită diminuării sensibile a atitudinii discreţionare a managerilor şi reducerea nivelului corupţiei.

Principiile OCDE

1. Drepturile acţionarilor;


2. Tratamentul echitabil al acţionarilor;


3. Rolul terţilor cu interese în societate;


4. Informarea şi transparenţa;


5. Responsabilităţile Consiliului de administraţie.
Acţionarii au următoarele drepturi:
- de a beneficia de metode sigure de înregistrare şi evidenţă a proprietăţii asupra acţiunilor;

- de a-şi transmite sau transfera acţiunile;

- de a obţine la timp şi în mod regulat informaţii relevante asupra societăţii;

- de a participa şi vota în adunările generale ale acţionarilor;

- de a participa la distribuirea profiturilor societăţii.

Toţi acţionarii trebuie să aibă posibilitatea de a obţine reparaţii corespunzătoare în cazul încălcării drepturilor lor.
Cadrul de guvernanţă corporativă trebuie să prevină tranzacţii abuzive, bazate pe informaţii confidenţiale sau privilegiate, tranzacţii ce ar putea fi făcute de administratori sau directori în beneficiul personal sau în detrimentul societăţii şi al acţionarilor. Administratorii şi directorii sunt obligaţi să facă cunoscute situaţiile de conflicte de interese.

Cadrul de guvernanţă corporativă adoptat şi efectiv aplicat trebuie să
recunoască drepturile tuturor celor ce au interese legitime în societate şi să încurajeze cooperarea activă dintre companie şi aceste persoane şi grupuri în crearea de valoare, locuri de muncă şi întreprinderi viabile şi competitive.
   Guvernanţa corporativă încurajează un comportament social responsabil al companiilor, care merge chiar dincolo de obligaţia respectării drepturilor legale ale salariaţilor, creditorilor sau altor terţi cu interese în societate.
Cadrul legal adoptat şi efectiv aplicat trebuie să garanteze că toate informaţiile
relevante referitoare la societate sunt făcute publice la timp şi cu acurateţe, inclusiv datele privind situaţia financiară, performanţa, structura proprietăţii şi conducerea societăţii.
Se prevede obligaţia firmelor de a folosi auditori externi independenţi pentru certificarea rapoartelor.
Cadrul de guvernanţă corporativă trebuie să asigure orientarea strategică a societăţii, monitorizarea efectivă a managementului de către consiliul de administraţie şi răspunderea consiliului faţă de societate şi acţionari. Membrii consiliului de administraţie au obligaţia de a acţiona cu bună credinţă, cu diligenţă şi atenţie, în
interesul companiei şi al acţionarilor acesteia. Ei trebuie să fie corespunzător informaţi. Membrii consiliului de administraţie trebuie să trateze toţi acţionarii în mod echitabil.
Se recomandă ca din structura consiliului de administraţie să facă parte un număr de membri independenţi, care pot să formuleze o judecată obiectivă asupra conducerii executive şi performanţelor societăţii.

